b'\n_START_ARTICLE_\nLinolna kislina\n_START_PARAGRAPH_\nLin\xc3\xb3lna kisl\xc3\xadna (IUPAC-ime: cis, cis-9,12-oktadekadienojska kislina) je nenasi\xc4\x8dena omega-6 esencialna ma\xc5\xa1\xc4\x8dobna kislina z dvema dvojnima vezema in z 18 ogljikovimi atomi. Nahaja se v obliki brezbarvne teko\xc4\x8dine. Ime je dobila po gr\xc5\xa1ki besedi linon, ki pomeni lan. Nahaja se v \xc5\xa1tevilnih rastlinskih oljih, na primer v son\xc4\x8dni\xc4\x8dnem olju.\n_START_SECTION_\nFiziolo\xc5\xa1ka vloga\n_START_PARAGRAPH_\nLinolna kislina se v telesu udele\xc5\xbeuje biosinteznih poti prostaglandinov in je sestavina lipidov v celi\xc4\x8dnih membranah._NEWLINE_V telesu se z redukcijo pretvori v gama-linolno kislino, ki se nato uporabi v biosinteznih procesih._NEWLINE_Linolna kislina sodi med esencialne ma\xc5\xa1\xc4\x8dobne kisline, kar pomeni, da je nujno potrebna za \xc4\x8dlove\xc5\xa1ki organizem, vendar je le-ta ne more sam proizvesti. To pomeni, da jo moramo dobiti s hrano v dovolj\xc5\xa1njih koli\xc4\x8dinah. Pomanjkanje se ka\xc5\xbee kot izpadanje las, suhi lasje in po\xc4\x8dasno celjenje ran. Obi\xc4\x8dajno \xc4\x8dlovek zlahka dose\xc5\xbee zadostno dnevno koli\xc4\x8dino, tudi \xc4\x8de u\xc5\xbeiva hrano z malo ma\xc5\xa1\xc4\x8dobe.\n_START_SECTION_\nUporaba v industriji\n_START_PARAGRAPH_\nLinolna kislina se uporablja pri proizvodnji mil, emulgatorjev in hitro su\xc5\xa1e\xc4\x8dih se olj. \xc4\x8cedalje bolj priljubljena je tudi v kozmeti\xc4\x8dnih proizvodih zaradi pozitivnega delovanja na ko\xc5\xbeo, saj deluje protivnetno, zmanj\xc5\xa1uje mozoljavost in zadr\xc5\xbeuje vlago v ko\xc5\xbei.\n_START_SECTION_\nHrana z linolno kislino\n_START_PARAGRAPH_\nNaslednja olja in druga hrana vsebujejo linolno kislino: olje makovih zrn (70\xc2\xa0%), konopljeno olje (50\xe2\x80\x9370\xc2\xa0%), orehovo olje, olj\xc4\x8dno olje, son\xc4\x8dni\xc4\x8dno olje, kokosovo olje, jaj\xc4\x8dni rumenjak (16\xc2\xa0%), sezamovo olje, makadamijino olje ...'